Comencen les obres dels carrers Espronceda i Nou al barri de La Marina
17 de gener 2020

![Imagen 1](/media/j1dppitj/74dsc_4992_cuerpo.jpg)

  

La Delegació de Manteniment de l’Ajuntament de Sagunt ha informat que hui comencen les obres de reurbanització dels carrers Espronceda i Nou al barri La Marina del Port de Sagunt. En concret, són les obres escomeses per Aigües de Sagunt relatives a la renovació de les xarxes d’aigües potable, pluvials i residuals. Una vegada acabades estes obres en el subsòl, Manteniment podrá començar amb la reurbanització pròpiament dita que en este moment encara està en la fase de licitació del contracte d’obres. 

  

El pressupost de licitació del contracte d’obres d’urbanització és de 170.450 € (IVA inclòs). Amb esta inversió, Manteniment executarà la renovació de la calçada i les voreres del carrer Espronceda i del tram nord del carrer Nou, comprés entre els carrers Espronceda i Colón. Actualment, tant la calçada com les voreres estan deteriorades per l’antiguitat i, en el cas de les voreres, per la invasió de vehicles. Amb esta inversió, s’ampliaran les voreres per facilitar el trànsit de vianants en general i de persones amb mobilitat reduïda, en particular. D’esta manera, l’amplària mínima de les voreres del carrer Espronceda será d’1,2 metres i en el carrer Nou, d’1,4. La calçada tindrà un mínim de 3,3  i 2,5 metres, respectivament. La licitació d’este contracte inclou la possibilitat que les empreses aspirants presenten millores afegides a realitzar, com per exemple la renovació de l’enllumenat, entre d’altres. Per part d’Aigües de Sagunt, hui comencen les obres de renovació de les xarxes d’aigua potable, pluvials i residuals amb un import de 364.694 €. 

![](/media/5lzgurww/75c_obras-calle-espronceda-marina-1.jpg)  
  

El delegat de Manteniment, Pepe Gil, ha demanat paciència als veïns «**perquè van a patir els problemes habituals causats per les obres, però després tindran uns carrers totalment renovats**». També ha destacat que les obres no impediran la plantà de la falla. El regidor ha afegit que el termini d’execució de les dos obres s’estima en un màxim de 5 mesos.

  

Des de fa anys, l’Ajuntament de Sagunt ha reurbanitzat i renovat les infraestructures dels carrers Doctor Moliner, Pintor Sorolla, del tram del carrer Cánovas del Castillo que va del carrer Pintor Pinazo al carrer Pintor Sorolla, el carrer Cervantes, el carrer Colón i el tram del carrer Cánovas del Castillo que va des del carrer Pintor Sorolla al carrer Colón.

  

El barri La Marina del Port de Sagunt és una de les zones urbanes més antigues del nucli porteny. Té una trama urbana formada per carrers en quadrícula paral·lela al mar, amb una amplària que va des del 4,50 als 8 metres i que presenta dificultats per a fer compatible el trànsit peatonal, de vehicles i l’aparcament.

*   [](http://www.facebook.com/sharer.php?u=https://aytosagunto.es/va/actualitat/comencen-les-obres-dels-carrers-espronceda-i-nou-al-barri-de-la-marina/ "Facebook")
*   [](http://twitter.com/share?url=https://aytosagunto.es/va/actualitat/comencen-les-obres-dels-carrers-espronceda-i-nou-al-barri-de-la-marina/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comencen-les-obres-dels-carrers-espronceda-i-nou-al-barri-de-la-marina/ "Linked In")
*   [](mailto:?body=https://aytosagunto.es/va/actualitat/comencen-les-obres-dels-carrers-espronceda-i-nou-al-barri-de-la-marina/)